FI Euroopan unionin virallinen lehti L 333/89

KOMISSION TÄYTÄNTÖÖNPANOASETUS (EU) 2015/2405,

annettu 18 päivänä joulukuuta 2015,

Ukrainasta peräisin olevia maataloustuotteita koskevien EU:n tariffikiintiöiden avaamisesta ja hallinnoinnista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a alakohdan,

sekä katsoo seuraavaa:

(1) Neuvoston päätöksellä 2014/668/EU (2) hyväksyttiin Euroopan unionin puolesta Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (3), jäljempänä sopimus, allekirjoittaminen ja väliaikainen soveltaminen eräiden kyseisen sopimuksen määräysten osalta. Sopimuksen 29 artiklan 1 kohdassa määrätään, että Ukrainasta peräisin olevien tavaroiden tulleja on alennettava tai ne on poistettava mainitun sopimuksen IV osaston 1 luvun liitteen I-A mukaisesti. Kyseisen liitteen lisäyksessä luetellaan tiettyjä Ukrainasta peräisin olevia tavaroita, asetuksen (EU) N:o 1308/2013 soveltamisalaan kuuluvat maataloustuotteet mukaan luettuina, koskevat tariffikiintiöt.

(2) Ennen sopimuksen väliaikaisen soveltamisen alkamista komissio avasi tietyille Ukrainasta peräisin oleville maataloustuotteille vuosiksi 2014 ja 2015 tariffikiintiöt Euroopan parlamentin ja neuvoston asetuksen (EU) N:o 374/2014 (4) mukaisesti ja hallinnoi kyseisiä kiintiöitä ensin tullutta palvellaan ensin -periaatetta noudattaen komission asetuksen (ETY) N:o 2454/93 (5) mukaisesti.

(3) Sopimusta sovelletaan väliaikaisesti 1 päivästä tammikuuta 2016. Sen vuoksi on tarpeen avata sopimuksen IV osaston 1 luvun liitteessä I-A lueteltujen maataloustuotteiden vuotuiset tuontitariffikiintiöt 1 päivästä tammikuuta 2016.

(4) Jotta liitteessä lueteltuihin tuotteisiin voitaisiin soveltaa tässä asetuksessa säädettyjä tariffimyönnytyksiä, niiden mukana olisi oltava sopimuksessa määrätty alkuperäselvitys.

(5) Neuvoston asetuksen (ETY) N:o 2658/87 (6), sellaisena kuin se on muutettuna komission täytäntöönpanoasetuksella (EU) N:o 1101/2014 (7), liitteessä I oleva yhdistetty nimikkeistö sisältää uusia CN-koodeja, jotka poikkeavat sopimuksessa tarkoitetuista koodeista. Tämän asetuksen liitteessä olisi sen vuoksi viitattava uusiin CN-koodeihin.

(6) Sopimusta on määrä soveltaa väliaikaisesti 1 päivästä tammikuuta 2016. Sopimuksen nojalla myönnettyjen tariffikiintiöiden tehokkaan soveltamisen ja hallinnoimisen varmistamiseksi tätä asetusta olisi sovellettava mainitusta 1 päivästä tammikuuta 2016 alkaen.

(7) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Avataan EU:n tariffikiintiöt liitteessä luetelluille Ukrainasta peräisin oleville tuotteille.

2 artikla

Suspendoidaan Ukrainasta peräisin olevien, liitteessä lueteltujen tuotteiden unioniin suuntautuvassa tuonnissa kannettavat tullit kyseisessä liitteessä vahvistetuissa vastaavissa tariffikiintiöissä.

3 artikla

Liitteessä lueteltujen tuotteiden mukana on oltava Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen pöytäkirjassa I olevassa liitteessä III esitetty alkuperäselvitys.

4 artikla

Komissio hallinnoi liitteessä vahvistettuja tariffikiintiöitä komission asetuksen (ETY) N:o 2454/93 308 a, 308 b ja 308 c artiklan mukaisesti.

5 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Neuvoston päätös 2014/668/EU, annettu 23 päivänä kesäkuuta 2014, Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen allekirjoittamisesta Euroopan unionin puolesta III osaston (lukuun ottamatta määräyksiä, jotka liittyvät työntekijöinä toisen osapuolen alueella laillisesti työskentelevien kolmansien maiden kansalaisten kohteluun) ja IV, V, VI ja VII osaston sekä niitä koskevien liitteiden ja pöytäkirjojen osalta, ja sopimuksen väliaikaisesta soveltamisesta (EUVL L 278, 20.9.2014, s. 1).

(3) Euroopan unionin ja sen jäsenvaltioiden sekä Ukrainan välinen assosiaatiosopimus (EUVL L 161, 29.5.2014, s. 3).

(4) Euroopan parlamentin ja neuvoston asetus (EU) N:o 374/2014, annettu 16 päivänä huhtikuuta 2014, Ukrainasta peräisin oleviin tavaroihin sovellettavien tullien alentamisesta tai poistamisesta (EUVL L 118, 22.4.2014, s. 1).

(5) Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).

(6) Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

(7) Komission täytäntöönpanoasetus (EU) N:o 1101/2014, annettu 16 päivänä lokakuuta 2014, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 312, 31.10.2014, s. 1).